钦定古今图书集成/明伦汇编/氏族典/第105卷 > 《廖用贤尚友录》 > 裴庆孙
## 钦定古今图书集成/明伦汇编/氏族典/第105卷 > 《廖用贤尚友录》 > 裴庆孙

按《魏书裴延儁传》：“延儁从祖弟良。良从父兄子庆孙，
字绍远，少孤，性倜傥，重然诺，释褐员外散骑侍郎。正
光末，薛悉公马牒腾聚党作逆，诏庆孙为募人别将，
招率乡豪，得战士数千人以讨之。庆孙身先士卒，每
摧其锋，征赴都，除直后。于后贼复鸠集，北连蠡升，南
通绛蜀，凶徒转盛，复以庆孙为别将，从轵关入讨。贼”
帅范多来拒，庆孙斩多首，深入至阳胡城。朝廷以此
地“被山带河”，衿要之所，肃宗末，遂立邵郡，因以庆孙
为太守、假节、辅国将军。永安中还朝，除太中大夫。尔
朱荣之死也，世隆拥众北渡，诏庆孙为大都督，与行
台源子恭率众追击。军次太行，而庆孙与世隆密通，
事泄，追还河内而斩之。